[{"text_idx": "#000001", "text": "Canllawiau i\u2019r cyfryngau ar gyfer gohebu ynghylch heneiddio a henaint"}, {"text_idx": "#000002", "text": "Yn y DU, oedraniaeth yw\u2019r math mwyaf cyffredin o wahaniaethu, gydag un o bob tri o bobl yn profi rhagfarn neu wahaniaethu ar sail oedran."}, {"text_idx": "#000003", "text": "Mae ymchwil yn dangos bod y cyfryngau\u2019n aml yn defnyddio stereoteipiau sy\u2019n gysylltiedig ag oedran ac yn aml yn portreadu pobl hy\u0302n a heneiddio fel cyfnod o ddirywiad ac eiddilwch. Mae gwahaniaethu ar sail oedran yn y cyfryngau hefyd i\u2019w weld mewn naratifau am annhegwch rhwng y cenedlaethau sy\u2019n rhoi\u2019r argraff fod pobl hy\u0302n yn gyfoethog ar draul grwpiau iau, er bod miliynau o bobl hy\u0302n yn byw o gwmpas y llinell dlodi neu oddi tani. Mae menywod hefyd yn wynebu ergyd ddwbl yn sgil gwahaniaethu ar sail rhyw ac oedran yn y cyfryngau."}, {"text_idx": "#000004", "text": "Er bod gwahaniaethu ar sail oedran yn aml yn cael ei ystyried yn llai niweidiol na mathau eraill o wahaniaethu, mae normaleiddio ac atgyfnerthu agweddau sy\u2019n gwahaniaethu ar sail oedran yn amlygu arferion gwahaniaethol mewn bywyd bob dydd sy\u2019n effeithio ar ein hiechyd a\u2019n lles mewn sawl ffordd, gan gyfyngu ar ein cyfleoedd i gael gwaith a mynediad at ofal iechyd."}, {"text_idx": "#000005", "text": "Rydyn ni\u2019n mynd yn fwy \u2013 nid llai \u2013 amrywiol wrth fynd yn hy\u0302n (ee o ran incwm, iechyd, cysylltiadau cymdeithasol). O ystyried eu ro\u0302l mewn bywyd cyhoeddus a\u2019u pw\u0302er i ddylanwadu ar agweddau a barn, mae gan y cyfryngau ddyletswydd i sicrhau bod profiadau pobl hy\u0302n yn cael eu hadlewyrchu\u2019n fwy cywir yn y straeon rydyn ni\u2019n eu gweld a\u2019u darllen yn y newyddion bob dydd."}]